ΑΠΟΦΑΣΗ ΤΟΥ ΣΥΜΒΟΥΛΙΟΥ

της 24ης Ιανουαρίου 2000

η οποία επιτρέπει στο Βασίλειο της Δανίας και στο Βασίλειο της Σουηδίας να εφαρμόσουν μέτρο παρέκκλισης από το άρθρο 17 της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών

(2000/91/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών - κοινό σύστημα φόρου της προστιθέμενης αξίας: ομοιόμορφη φορολογική βάση(1), και ιδίως το άρθρο 27,

την πρόταση της Επιτροπής,

Εκτιμώντας τα ακόλουθα:

(1) σύμφωνα με το άρθρο 27 παράγραφος 1 της οδηγίας 77/388/ΕΟΚ, το Συμβούλιο αποφασίζει ομόφωνα μετά από πρόταση της Επιτροπής, να επιτρέψει σε κάθε κράτος μέλος να θεσπίσει ή να παρατείνει ειδικά μέτρα παρέκκλισης από την εν λόγω οδηγία, με σκοπό την απλοποίηση της είσπραξης του φόρου ή την αποφυγή απάτης ή φοροδιαφυγής·

(2) οι κυβερνήσεις του Βασιλείου της Δανίας και του Βασιλείου της Σουηδίας ζήτησαν την άδεια να εφαρμόσουν μέτρο παρέκκλισης από τις διατάξεις του άρθρου 17 της οδηγίας 77/388/ΕΟΚ·

(3) τα άλλα κράτη μέλη ενημερώθηκαν, στις 3 Σεπτεμβρίου 1999, σχετικά με τις αιτήσεις των Βασιλείων της Δανίας και Σουηδίας·

(4) οι αιτήσεις αφορούν το καθεστώς ΦΠΑ που θα εφαρμόζεται για μόνιμη σύνδεση (σύνδεση Öresund) μεταξύ του Βασιλείου της Δανίας και του Βασιλείου της Σουηδίας, και ιδίως την επιστροφή του ΦΠΑ που αφορά τα διόδια κατά τη χρήση της σύνδεσης· σύμφωνα με τους κανόνες εδαφικότητας, ο ΦΠΑ στα διόδια πρέπει να καταβάλλεται εν μέρει στο Βασίλειο της Δανίας και εν μέρει στο Βασίλειο της Σουηδίας·

(5) κατά παρέκκλιση από τις αρχές του άρθρου 17, όπως αυτό τροποποιήθηκε από το άρθρο 28 σημείο 7, σύμφωνα με τις οποίες ένας φορολογούμενος ασκεί το δικαίωμά του έκπτωσης ή επιστροφής στο κράτος μέλος όπου πληρώθηκε ο ΦΠΑ, οι αρχές της Σουηδίας και της Δανίας εξετάζουν τη θέσπιση ειδικού μέτρου με το οποίο ο φορολογούμενος θα απευθύνεται σε αποκλειστικά μία αρχή για να του επιστραφεί ο εν λόγω φόρος·

(6) δεδομένης της μικρής επίπτωσης του προτεινόμενου μέτρου και του στόχου του ο οποίος αφορά την απλοποίηση, το προτεινόμενο μέτρο πληροί τους όρους του άρθρου 27 της οδηγίας 77/388/ΕΟΚ·

(7) η Επιτροπή υπέβαλε στις 17 Ιουνίου 1998 πρόταση οδηγίας(2) του Συμβουλίου περί τροποποίησης της οδηγίας 77/388/ΕΟΚ όσον αφορά το καθεστώς του δικαιώματος έκπτωσης του ΦΠΑ, της οποίας η θέσπιση θα καθιστούσε άχρηστα τα ειδικά αυτά μέτρα στην πλειονότητα των περιπτώσεων, δηλαδή για τους φορολογούμενους που είναι εγκατεστημένοι στην Κοινότητα·

(8) πρέπει συνεπώς να χορηγηθεί άδεια έως την ημερομηνία έναρξης ισχύος της προαναφερόμενης οδηγίας αλλά, επίσης να προβλεφθεί λήξη ισχύος της άδειας το αργότερο στις 31 Δεκεμβρίου 2002, σε περίπτωση που η οδηγία δεν θα είχε τεθεί σε ισχύ κατά την ημερομηνία αυτή, έτσι ώστε να καταστεί δυνατή η αξιολόγηση, την ημερομηνία αυτή, της ορθότητας του μέτρου παρέκκλισης υπό το φως των συζητήσεων στο Συμβούλιο σχετικά με την προαναφερόμενη πρόταση οδηγίας·

(9) το μέτρο παρέκκλισης δεν έχει αρνητικές επιπτώσεις για τους ίδιους πόρους των Ευρωπαϊκών Κοινοτήτων που προέρχονται από το φόρο προστιθέμενης αξίας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Κατά παρέκκλιση από τις διατάξεις του άρθρου 17 παράγραφοι 2, 3 και 4 της οδηγίας 77/388/ΕΟΚ, όπως τροποποιήθηκε από το άρθρο 28 σημείο 7 της εν λόγω οδηγίας, το Βασίλειο της Σουηδίας και το Βασίλειο της Δανίας έχουν το δικαίωμα να εφαρμόσουν το ακόλουθο καθεστώς για την επιστροφή του ΦΠΑ όσον αφορά τα διόδια για τη χρήση της μόνιμης σύνδεσης (σύνδεση Öresund) μεταξύ των δύο κρατών:

- ο φορολογούμενος που είναι εγκατεστημένος στο Βασίλειο της Δανίας μπορεί να ασκήσει το δικαίωμά του έκπτωσης του ΦΠΑ που αφορά τη χρήση του μέρους της σύνδεσης που βρίσκεται στη σουηδική επικράτεια, στο πλαίσιο των περιοδικών του φορολογικών δηλώσεων που υποβάλλει στο Βασίλειο της Δανίας,

- ο φορολογούμενος που είναι εγκατεστημένος στο Βασίλειο της Σουηδίας μπορεί να ασκήσει το δικαίωμά του έκπτωσης του ΦΠΑ που αφορά τη χρήση του μέρους της σύνδεσης που βρίσκεται στη δανική επικράτεια, στο πλαίσιο των περιοδικών του φορολογικών δηλώσεων που υποβάλλει στο Βασίλειο της Σουηδίας,

- ο φορολογούμενος που δεν είναι εγκατεστημένος στα δύο προαναφερόμενα κράτη μέλη θα απευθύνεται στις σουηδικές αρχές για να του επιστραφεί, σύμφωνα με τη διαδικασία που προβλέπεται από την οδηγία 79/1072/ΕΟΚ ή από την οδηγία 86/560/ΕΟΚ, ο ΦΠΑ όσον αφορά τα διόδια, περιλαμβανομένου του ΦΠΑ για τη χρήση του μέρους της σύνδεσης που βρίσκεται στην επικράτεια της Δανίας.

Άρθρο 2

Η παρούσα άδεια λήγει την ημερομηνία έναρξης ισχύος των κοινοτικών κανόνων με τους οποίους θα ορισθούν οι δαπάνες για τις οποίες δεν χορηγείται έκπτωση στο φόρο προστιθέμενης αξίας, σύμφωνα με το άρθρο 17 παράγραφος 6 πρώτο εδάφιο της οδηγίας 77/388/ΕΟΚ, και το αργότερο στις 31 Δεκεμβρίου 2002.

Άρθρο 3

Η παρούσα οδηγία απευθύνεται στο Βασίλειο της Σουηδίας και στο Βασίλειο της Δανίας.

Βρυξέλλες, 24 Ιανουαρίου 2000.

Για το Συμβούλιο

Ο Πρόεδρος

J. GAMA

(1) ΕΕ L 145 της 13.6.1977, σ. 1· οδηγία όπως τροποποιήθηκε τελευταία από την οδηγία 1999/59/ΕΚ (ΕΕ L 162 της 26.6.1999, σ. 63).

(2) ΕΕ C 219 της 15.7.1998, σ. 16.